सरकार के “गंगा जलाशय-II योजना से बर्बाद होने वाले नवादा ज़िला के मधुवन और मोतनाजे गांवों का दौरा किया! 

कल 11 जनवरी को नालंदा- नवादा बॉर्डर पर नवादा जिले के नारदीगंज प्रखंड के मधुवन और मोतनाजे गांवों का दौरा किया, जहां गंगा जल आपूर्ति योजना फेज-II के तहत जलाशय निर्माण के कारण विस्थापन का खतरा मंडरा रहा है। इन गांवों में ज्महादलित, दलित, पिछड़ा और अतिपिछड़ा वर्ग के लगभग 1500 परिवार निवास करते हैं, जो खेती, मजदूरी और पशुपालन पर अपनी आजीविका निर्भर करते हैं।

इस दौरे के दौरान ग्रामीणों ने अपनी परेशानियां साझा कीं:
 • जलाशय निर्माण से उनकी सारी जमीन छिन जाएगी, जिससे उनका जीवन यापन असंभव हो जाएगा।
 • पशुपालन और प्राकृतिक संसाधनों पर उनकी निर्भरता पूरी तरह समाप्त हो जाएगी।
 • राजगीर के 52 कुंडों में से 3 तीर्थ कुंड, जो धार्मिक दृष्टि से महत्वपूर्ण हैं, भी इससे प्रभावित होंगे।

ग्रामीणों के पास विस्थापन के बाद जीवन यापन के लिए कोई विकल्प नहीं है। यह बेहद चिंता का विषय है कि इस योजना के कारण पहले से वंचित और कमजोर वर्ग के लोगों को और अधिक मुश्किलों का सामना करना पड़ेगा।

मैंने ग्रामीणों को आश्वासन दिया है कि इस मुद्दे को बिहार सरकार के समक्ष पूरी गंभीरता से उठाया जाएगा। हमारी प्राथमिकता है कि योजना को किसी वैकल्पिक स्थान (जैसे, गेहसरा की खाली भूमि) पर स्थानांतरित किया जाए ताकि इन परिवारों को विस्थापन से बचाया जा सके।

इस दौरे ने यह साफ कर दिया है कि सरकार को योजनाओं के क्रियान्वयन में जनता के हितों को सर्वोपरि रखना चाहिए। मैं इस संघर्ष में मधुवन और मोतनाज के ग्रामीणों के साथ खड़ा हूं और उनकी लड़ाई को हर मंच पर मजबूती से उठाऊंगा।